Han var en af de største åbenbaringer i dansk fodbold, da han brød igennem i AB, og åbenbaringen udviklede sig til Superligaens på det tidspunkt største profil, da han blev solgt til FC Midtjylland i sommeren 2003. Og han huskes også som en af Superligaens største offensive profiler gennem tiderne. Ingen i den danske Superliga har scoret individuelle mål som Zidan, og ingen kunne drible som Zidan.

Men nu er det endegyldigt slut.

16 år efter debuten for AB har Mohamed Zidan valgt at lukke døren til livet som professionel fodboldspiller, og han har stillet støvlerne på hylden, så at sige.

- Jeg er stoppet med professionel fodbold. Jeg dyrker stadig sport og spiller fodbold med mine venner og eks-kollegaer fra landsholdet. Vi spiller en gang eller to om ugen, men jeg spiller ikke længere på et professionelt niveau. Nu er det kun for hyggens skyld og for at være sammen med mine venner, fortæller Mohamed Zidan til tipsbladet.dk.

Den driblestærke egypter endte med at få en stor karriere i udlandet.

Den egyptiske tekniker jubler i Mainz-trøjen efter en scoring ude mod Hamborg i 2007. Foto: AP

I 2005 rykkede han til Werder Bremen, blev udlejet til Mainz og senere købt af klubben med Jürgen Klopp i spidsen, hvor han under den nuværende Liverpool-manager scorede 13 gange i 15 kampe, men dog ikke kunne redde klubben fra nedrykning.

- Et kort og ikke specielt succesfuldt ophold i HSV blev afløst af fire år i Dortmund under Jürgen Klopp igen, hvor Zidan i 2011 kunne fejre det tyske mesterskab. Han var kortvarigt på en lejeaftale i Mainz igen, inden han rykkede til Abu Dhabi-klubben Baniyas i 2012.

Her gik det dog langt fra som ønsket, og Zidan fik ophævet sin aftale med klubben. For lidt over et år siden skrev han under med El-Entag El-Harby SC i Egypten, men det blev ikke til den store succes grundet skader.

- Jeg var der ikke mere end to måneder. Jeg følte mig ikke tilpas i klubben og med træneren. Jeg følte ikke kropmæssigt, at det gik. Jeg fik mange problemer i mine baglår og i mit knæ. Jeg kunne ikke give 100 procent til træning, og jeg havde ikke den funktionalitet, som jeg havde forventet.

- Så jeg valgte at sige fra. Mit navn er for stort til, at jeg skal ødelægge karrieren og mit navn ved at spille for små klubber, og derfor har jeg valgt at sige fra, siger den 35-årige egypter og forklarer:

- Jeg er ærgerlig over at stoppe på denne måde, men jeg havde en svær periode i Abu Dhabi, efter jeg flyttede fra Dortmund. Jeg spillede ikke i to år på grund af problemer med klubben, og så blev jeg også ramt af en korsbåndsskade. Så jeg har gået to til tre år, hvor jeg ikke har spillet. Derfor har det være den rigtige beslutning at tage nu.

- Hvis jeg kom tilbage nu, ville jeg ikke kunne spille på et højt niveau igen - så skal jeg spille i små ligaer, i små klubber, og der føler jeg bare, at mit navn er for stort til, at jeg skal gøre sådan noget mod min karriere og mit eftermæle.

- Det er den rigtige beslutning for mig, forklarer han.

Mohamed Zidan kom til Danmark som 17-årig fra Egypten, hvor drømmen var at spille professionelt. Han forsøgte at komme på kontrakt i B93, men fik ikke en aftale med klubben, og i stedet skrev han under med AB.

Efter et par år i Danmark med en helt anden kultur, et andet sprog og en anden mentalitet lykkedes det Zidan at slå sit navn fast, og han blev som bekendt en kæmpe profil i dansk fodbold. En profil, der var delte mening om, og en profil, der fyldte meget.

Artiklen fortsætter under billedet



Zidan jubler, efter han scorede for Dortmund mod Bayern München i 2010. Foto: AP

- Når jeg kigger tilbage på det hele... Tænk sig, at det er 20 år siden, at jeg var 15 år og drømte om at komme til udlandet, og bare to år senere flyttede jeg til Danmark. For 20 år siden var det hele kun en drøm for mig, og dengang var drømmen foran mig, og nu er den så bag mig. Så tænker jeg: 'Hold kæft, hvor er tiden gået stærkt'. Det er underligt at tænke på, at den drøm, jeg drømte, har jeg allerede udlevet.

- Jeg har gjort det bedste ud af det. Jeg ville ønske, at jeg havde gjort flere af drømmene til virkelighed, men som jeg siger i dag, jeg var bare en dreng, der tog en taske og rejste til Danmark dengang, siger Zidan.

Og fortrydelser har der ikke været mange af i karrieren.

- Jeg fortryder mit skifte til Baniyas. Hvis jeg kunne tage beslutningen tilbage, havde jeg gjort det. Så var jeg blevet i Tyskland, hvor der var muligheder, for jeg var transferfri og blevet mester med Dortmund ikke lang tid forinden. Jeg havde også et tilbud om at blive i Mainz, men fordi de ville ændre i aftalen, valgte jeg ikke at blive.

- Jeg tog den forkerte beslutning. Jeg valgte at tage til en by, som jeg holder meget af. Jeg har altid holdt sommerferie i Dubai, og jeg har holdt nytår i Dubai med min familie, så det er by, jeg altid har elsket. Så beslutningen var ret nem, da jeg fik tilbuddet, og kontrakten var også stor. Men det var ikke det bedste for min karriere, så jeg kan godt sige, det er den største fejl i min karriere.

Mohamed Zidan bor i dag i Egypten, hvor han har startet forskellige projekter op - blandt andet er han medejer af en social klub, hvor børn kan dyrke alle mulige forskellige former for sportsgrene. Klubben ligger et stenkast fra Kairo Lufthavn og har ifølge Zidan en grund på 260.000 kvadratmeter.

Der er også et fodboldakademi, der åbnede i sidste uge, hvor der allerede er 50 børn, der er kommet forbi. Håbet er, at der ender med at være 1.000 børn, og at Zidan på sigt kan inspirere dem til at gå efter deres drømme, ligesom han vil hjælpe dem, der er talentfulde nok, med at komme til udlandet.

For landsholdet opnåede Zidan også stor succes: Han spillede 44 landskampe og scorede 13 gange, blandt andet to mod Brasilien i Confederations Cup, og han vandt både i 2008 og i 2010 Africa Cup of Nations med Egypten.

Fakta om Mohamed Zidans mål 51 kampe for AB i Superligaen, 12 mål

47 kampe for FC Midtjylland i Superligaen, 30 mål

18 kampe for Werder Bremen, fire mål

57 kampe for Mainz, 30 mål

34 kampe for HSV, 4 mål

73 kampe for Borussia Dortmund, 15 mål

Se også: Ronaldo er en grådig Guldbold-vinder

Se også: Ballon d'Or-bitter: Se portugisernes fornærmende bud

Derfor kommer Zidan altid i problemer